ରାସ୍ତା ନାହିଁଃ ୬ କି.ମି ପାହାଡ ତଳକୁ ଭାରାରେ ବୁହା ହେଲେ ପ୍ରସୂତି\nଜୁନାଗଡ,୨୬।୧୨(ଡି.ଏନ୍.ଏ.)-ଉଭୟ ରାଜ୍ୟ ଓ କେନ୍ଦ୍ର ସରକାର ଗ୍ରାମାଞ୍ଚଳରେ ବସବାସ କରୁଥିବା ଲୋକଙ୍କ ପାଖରେ ଗମନାଗମନ, ସ୍ବାସ୍ଥ୍ୟ, ପାନୀୟ ଜଳ, ଶିକ୍ଷା ଭଳି ବିଭିନ୍ନ ସର୍ବନିମ୍ନ ସୁବିଧା ଯୋଗାଇ ଦେବା ପାଇଁ ପ୍ରତିବର୍ଷ କୋଟି କୋଟି ଟଙ୍କା ଖର୍ଚ୍ଚ କରୁଛନ୍ତି ।\nରାସ୍ତା ନାହିଁଃ ୬ କି.ମି ପାହାଡ ତଳକୁ ଭାରାରେ ବୁହା ହେଲେ ପ୍ରସୂତି\t December 26th, 06:34 AM December 26th, 06:34 AM\nଜୁନାଗଡ,୨୬।୧୨(ଡି.ଏନ୍.ଏ.)-ଉଭୟ ରାଜ୍ୟ ଓ କେନ୍ଦ୍ର ସରକାର ଗ୍ରାମାଞ୍ଚଳରେ ବସବାସ କରୁଥିବା ଲୋକଙ୍କ ପାଖରେ ଗମନାଗମନ, ସ୍ବାସ୍ଥ୍ୟ, ପାନୀୟ ଜଳ, ଶିକ୍ଷା ଭଳି ବିଭିନ୍ନ ସର୍ବନିମ୍ନ ସୁବିଧା ଯୋଗାଇ ଦେବା ପାଇଁ ପ୍ରତିବର୍ଷ କୋଟି କୋଟି ଟଙ୍କା ଖର୍ଚ୍ଚ କରୁଛନ୍ତି । ତେବେ ଏସବୁ ଯୋଜନା କେବଳ କାଗଜ କଲମରେ ସୀମିତ ରହିଯାଉଥିବା ଅଭିଯୋଗ ହୋଇଛି। କଳାହାଣ୍ଡି ଜିଲାର ଦୁର୍ଗମ ଅଞ୍ଚଳରେ ଥିବା ନିରିହ ଆଦିବାସୀମାନଙ୍କ ପାଖରେ ଏବେ ବି ଏହି ଯୋଜନା ଗୁଡିକ ପହଞ୍ଚି ପାରୁନାହଁ। ଏମାନେ ଏବେ ଅପହଞ୍ଚ ଇଲାକାର ଅପହଞ୍ଚ କାହାଣୀ ସାଜିଛନ୍ତି। ରାସ୍ତା ନ ଥିବାରୁ ଗର୍ଭବତୀ ମହିଳା, ରୋଗୀକୁ ଭାରରେ ବୋହି ନେବା ଭଳି ଦୃଶ୍ୟ, ପାନୀୟ ଜଳ ଅଭାବରୁ ଝରଣା ପାଣି ପିଇବା ଭଳି ଦୃଶ୍ୟ ପ୍ରତିଦିନ ଏମାନଙ୍କ ଠାରେ ଦେଖିବାକୁ ମିଳୁଛି । ସ୍ବାଧୀନତାର ୭୧ ବର୍ଷ ପରେ ବି ସରକାରୀ ଯୋଜନା ସତେ ଯେପରି ଏମାନଙ୍କ ପାଖରେ ସାତ ସପନ ହୋଇଯାଇଛି। ଏଭଳି ଏକ ଚିତ୍ର ଦେଖିବାକୁ ମିଳିଛି କଳାହାଣ୍ଡି ଜିଲା ଜୁନାଗଡ ବ୍ଲକର ଦୁର୍ଗମ ଅଞ୍ଚଳରେ ଥିବା ଦୁନ୍ଦେଲମାଲ ପଞ୍ଚାୟତର ଉପରଡୁଣ୍ଡା ଗ୍ରାମରେ। ସୋମବାର ମଧ୍ୟାହ୍ନରେ ଗ୍ରାମର ସୁରୁ ମାଝିଙ୍କ ପତ୍ନୀ କାଳେନ୍ଦ୍ରୀ ମାଝ ଗର୍ଭବତୀ ଥିବାରୁ ତାଙ୍କୁ ପ୍ରସବ ନିମନ୍ତେ ଜୁନାଗଡ ମେଡିକାଲକୁ ଆଣିବା ପାଇଁ ଆବଶ୍ୟକ ହୋଇଥିଲା। ତେବେ ରାସ୍ତା ନ ଥିବାରୁ ପରିବାର ଲୋକେ ଏକ ଭାରରେ ବୋହି ୬ କିମି ପାହାଡ ତଳକୁ ଆଣିଥିଲେ। ପୂର୍ବରୁ ଆଶାକର୍ମୀ ୧୦୨କୁ ଆମ୍ବୁଲାନ୍ସକୁ ଖବର ଦେଇଥିଲେ। ଘାଟିତଳେ ପହଞ୍ଚିବା ପରେ ଗର୍ଭବତୀଙ୍କୁ ଆମ୍ବୁଲାନ୍ସ ଯୋଗେ ଜୁନାଗଡ ମେଡିକାଲକୁ ନିଆଯାଇଥିଲା। ପରେ ତାଙ୍କ ଅବସ୍ତା ଗୁରୁତର ହେବାରୁ ଅପରାହ୍ନରେ ଭବାନୀପାଟଣା ଜିଲା ମୁଖ୍ୟ ଚକିତ୍ସାଳୟକୁ ସ୍ତାନାନ୍ତର କରାଯାଇଥିଲା। ରାତିରେ ତାଙ୍କର ଝିଅଟିଏ ଜନ୍ମ ହୋଇଥିବା ଜଣାପଡିଛି। ତେବେ ଏହି ଘଟଣାଟି ଅଞ୍ଚଳରେ ନୂଆ ନୁହେଁ। ଏଠାକାର ଗର୍ଭବତି ମହିଳା ତଥା ରୋଗୀମାନଙ୍କୁ ଚିକିତ୍ସା ପାଇଁ ବିଭିନ୍ନ ସମୟରେ ଏପରି ଭାରରେ ବୁହାହୋଇ ପାହାଡ ତଳକୁ ନିଆଯାଇଥାଏ। ସେଠାରୁ ଗାଡି ଯୋଗେ ଜୁନାଗଡକୁ ନିଆଯାଇଥାଏ। ଉପରଡୁଣ୍ଡା ଗ୍ରାମର ଜନସଂଖ୍ୟା ପ୍ରାୟ ୪ଶହ। ଏହି ୪ଶହ ଲୋକଙ୍କ ପାଇଁ ଏଠାରେ ଗୋଟିଏ ମାତ୍ର ନଳକୂଅ ରହିଛି । ଫଳରେ ବିଭିନ୍ନ ସମୟରେ ଏଠାରେ ଜଳର ଅଭାବ ଦେଖାଯାଉଥିବାରୁ ଲୋକମାନେ ଝରଣା ପାଣି ବ୍ୟବହାର କରିଥାନ୍ତି। ଏଠାକାର ପ୍ରାଥମିକ ବିଦ୍ୟାଳୟରେ ନଳକୂଅ ନ ଥିବାରୁ ଛାତ୍ରୀଛାତ୍ର ପିଇବା ପାଇଁ ତଥା ମଧ୍ୟାହ୍ନ ଭୋଜନ ରନ୍ଧନର ପାଣି ଆଣିବା ପାଇଁ ୨ଶହ ମିଟର ଯିବାକୁ ପଡିଥାଏ। ଏହି ଗଁାକୁ ରାସ୍ତା ପାଇଁ ଗ୍ରାମ ସଭାରେ ପ୍ରସ୍ତାବ ଗୃହିତ ହୋଇଛି। ତେବେ ଜଙ୍ଗଲ ବିଭାଗ ରାସ୍ତା ନିର୍ମାଣରେ ବାଧକ ସାଜିଛି। ଗତ କିଛି ମାସତଳେ ଜୁନାଗଡ ବିଧାୟକ ଦିବ୍ୟଶଙ୍କର ମିଶ୍ର ମଧ୍ୟ ଏହି ଗଁାକୁ ପରିଦର୍ଶନ କରିବା ସହ ଖୁବ ଶିଘ୍ର ରାସ୍ତାଟିଏ କରିବାକୁ ଗ୍ରାମବାସୀଙ୍କୁ ପ୍ରତିଶ୍ରୁତି ଦେଇଛନ୍ତି।
